अप्रैल में GST कलेक्शन ने तोड़े सारे रिकॉर्ड, पहली बार 1.87 लाख करोड़ के पार
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar:  ऑपरेशन कावेरी जेद्दाह से रवाना हुई एयरफोर्स की 9वीं फ्लाइट
सरकार ने अब तक का सबसे हाइएस्ट गुड्स एंड सर्विसेज टैक्स यानी GST कलेक्ट किया है। अप्रैल 2023 में GST से 1.87 लाख करोड़ रुपए जुटाए गए हैं। इससे पहले हाइएस्ट जीएसटी कलेक्शन पिछले साल अप्रैल में रहा था। तब सरकार ने जीएसटी से 1.67 लाख करोड़ रुपए जुटाए थे।
आज की अन्य बड़ी खबरें...
केदारनाथ-बद्रीनाथ में भक्तों से ठगी के लिए लगाए गए स्कैनर, अज्ञात लोगों के खिलाफ केस दर्ज
बद्रीनाथ और केदारनाथ धाम में दान के नाम पर भक्तों से ठगी करने के लिए परिसर में क्यूआर कोड लगाए गए थे। जानकारी मिलने के बाद मंदिर कमेटी ने पुलिस में इसकी शिकायत की। कमेटी ने साफ किया कि ये स्कैनर उनकी ओर से नहीं लगाए गए हैं। वहीं, उत्तराखंड DGP अशोक कुमार ने बताया कि बद्रीनाथ और केदारनाथ धाम के कपाट खुलने वाले दिन ही ये स्कैनर लगाए गए थे। मंदिर कमेटी की तहरीर के आधार पर अज्ञात लोगों के खिलाफ केस दर्ज कर लिया गया है।
मार्च में व्हाट्सएप ने 4.7 मिलियन अकाउंट्स पर बैन लगाया
व्हाट्सएप ने यूजर की शिकायतों पर कार्रवाई करते हुए मार्च में 4.7 मिलियन से अधिक अकाउंट्स को बैन किया है। ये जानकारी व्हाट्सएप ने अपनी यूजर-सेफ्टी रिपोर्ट में दी है।
इसुदान गढ़वी के खिलाफ FIR दर्ज हुई, उन्होंने कहा था- PM ने मन की बात पर 830 करोड़ रुपए खर्च किए
आम आदमी पार्टी के गुजरात अध्यक्ष इसुदान गढ़वी के खिलाफ शनिवार को अहमदाबाद साइबर क्राइम ने मामला दर्ज किया। सोमवार को अधिकारियों ने इसकी जानकारी दी है। इसुदान ने 28 अप्रैल को ट्विटर पर लिखा था कि पीएम ने मन की बात के 100 एपिसोड में अब तक टैक्सपेयर के 830 करोड़ रुपए खर्च किए हैं। FIR उनके इसी ट्वीट को लेकर दर्ज की गई है। उधर, सरकार की फैक्ट चेक यूनिट PIB ने इसुदान के इस दावे का खंडन किया था। पढे़ें पूरी खबर...
केंद्रीय मंत्री जी किशन रेड्डी की तबीयत खराब, AIIMS में भर्ती कराया गया
केंद्रीय मंत्री जी किशन रेड्डी की तबीयत खराब होने के बाद रविवार रात उन्हें AIIMS में भर्ती कराया गया। यहां उनकी हालत स्थिर है। अस्पताल के अधिकारी ने बताया कि वे डॉक्टर्स की निगरानी में है। वे उत्तर पूर्वी क्षेत्र के संस्कृति, पर्यटन और विकास मंत्री हैं। रेड्डी को पेट के ऊपरी हिस्से में तकलीफ की शिकायत हुई थी। ।
जम्मू-कश्मीर पुलिस और SOG बनिहाल ने आतंकवादी ठिकाने का किया भंडाफोड़, AK 47 की 17 गोलियां बरामद
जम्मू-कश्मीर पुलिस और SOG बनिहाल ने बुर्जल्ला वन इलाके में तलाशी के दौरान एक आतंकवादी ठिकाने का भंडाफोड़ किया। पुलिस ने बताया कि यहां 2 राइफल ग्रेनेड, 1 UBGL थ्रोअर, तार के साथ 2 IED, 1 डेटोनेटर और AK 47 के 17 गोलियां बरामद की गई हैं। इलाके में छानबीन की जा रही है।
गुजरात के CM भूपेंद्र पटेल के इकलौते बेटे को ब्रेन स्ट्रोक आया, एयर एंबुलेंस से मुंबई ले गए
गुजरात के मुख्यमंत्री भूपेंद्र पटेल के बेटे अनुज पटेल को रविवार को ब्रेन स्ट्रोक आया था। इसके चलते उन्हें अहमदाबाद के केडी अस्पताल में भर्ती कराया गया, जहां उनका ऑपरेशन हुआ। सोमवार को उन्हें एयर एंबुलेंस से मुंबई ले गए हैं, जहां हिंदुजा अस्पताल में उनका आगे का इलाज होगा। 37 साल के अनुज पटेल भूपेंद्र पटेल के इकलौते बेटे हैं। फिलहाल उनकी हालत स्थिर है और स्पेशलिस्ट डॉक्टरों की टीम उनका इलाज कर रही है।
दिल्ली हाई कोर्ट को मिले दो नए जज, जजों की संख्या बढ़कर 47 हुई
चीफ जस्टिस सतीश चंदर शर्मा ने सोमवार को न्यायिक अधिकारी गिरीश कठपालिया और मनोज जैन को दिल्ली हाई कोर्ट के एडिशनल जज के रूप में शपथ दिलाई। इससे हाई कोर्ट में जजों की संख्या बढ़कर अब 47 हो गई है।
पिछले हफ्ते, मिनिस्ट्री ऑफ लॉ एंड जस्टिस ने गिरीश कठपालिया और मनोज जैन को न्यायिक अधिकारी से दिल्ली हाई कोर्ट के एडिशनल जज के रूप में प्रमोशन देने की सूचना जारी की थी। हाल ही में, सुप्रीम कोर्ट कॉलेजियम ने दिल्ली हाई कोर्ट के न्यायाधिशों के रूप में नियुक्ति के लिए न्यायिक अधिकारी गिरीश कठपालिया, धर्मेश शर्मा और मनोज जैन के नामों की सिफारिश केंद्र से की थी।
केंद्र सरकार ने 14 मोबाइल मैसेंजर ऐप ब्लॉक किए, आतंकी पाकिस्तानी हैंडलर से संपर्क के लिए इस्तेमाल करते थे
केंद्र सरकार ने 14 मोबाइल मैसेंजर ऐप्स को ब्लॉक कर दिया है। बताया जा रहा है कि आतंकी इन मोबाइल मैसेंजर ऐप्स का इस्तेमाल आतंकवादी पाकिस्तान में बैठे हैंडलर से मैसेज रिसीव करने और इसे लोगों के बीच फैलाने के लिए कर रहे थे।
रिपोर्ट्स के मुताबिक, रक्षा मंत्रालय और इटेंलिजेंस एजेंसियों के सुझाव पर केंद्र सरकार ने IMO, क्रिपवाइजर, एनिग्मा, सेफस्विस, विकरमी, मीडियाफायर, ब्रायर, बीचैट, नैंडबॉक्स, कोनियन, एलिमेंट, सेकेंड लाइन, जागी, थ्रेमा ऐप को ब्लॉक किया है। इससे पहले अब तक लगभग 200 चीनी ऐप बैन किए गए हैं, जिसमें मशहूर चीनी सोशल मीडिया प्लेटफॉर्म टिकटॉक भी शामिल था।
टीवी एक्टर शीजान खान ने अपना पासपोर्ट वापस करने की ऐप्लिकेशन दी
टीवी एक्टर शीजान खान ने वसई कोर्ट में अपना पासपोर्ट वापस पाने की अर्जी दाखिल की है। अर्जी में शीजान ने कहा है कि उसका पासपोर्ट पुलिस के पास है, जो उसे वापस मिलना चाहिए। शीजन की इस अर्जी पर वसई कोर्ट में 2 मई को सुनवाई होनी हैं। दरअसल, तुनिषा मर्डर के केस के बाद से पुलिस ने शीजान खान का पासपोर्ट जब्त कर लिया था, जो अभी तक उसे वापस नहीं मिला है।
महाराष्ट्र और गुजरात स्थापना दिवस आज, PM मोदी ने शुभकामनाएं दीं
आज महाराष्ट्र और गुजरात का 63वां स्थापना दिवस है। इस मौके पर प्रधानमंत्री नरेंद्र मोदी ने सोमवार को ट्वीट कर सभी देशवासियों को शुभकामनाएं दी है।
मैक्सिको में नाले में गिरी बस, 18 लोगों की मौत; इनमें 11 महिलाएं
मैक्सिको में एक टूरिस्ट बस नाले में गिरने से इसमें सवार 18 लोगों की मौत हो गई। मृतकों में 11 महिलाएं भी शामिल हैं। हादसे में दर्जनों लोग घायल बताए जा रहे हैं। हादसा मैक्सिको के पश्चिमी राज्य नयारित में हुआ। लोकल अधिकारियों के मुताबिक टूरिस्ट बस गुआदलाजरा से जालिस्को जा रही थी। तभी ये हादसा हुआ। घायलों को पास के अस्पताल में भर्ती कराया गया है।
महाराष्ट्र के गढ़चिरौली में पुलिस से मुठभेड़ में तीन नक्सली मारे गए, तीनों पर 38 लाख का इनाम था 
महाराष्ट्र के गढ़चिरौली में अहेरी तहसील में पुलिस से मुठभेड़ में तीन नक्सली मारे गए। एनकाउंटर रविवार शाम 6 बजे हुआ। तीनों नक्सलियों पर 38 लाख रुपए का इनाम था। गढ़चिरौली के DIG संदीप पाटिल ने बताया कि पुलिस ने तीनों नक्सलियों की बॉडी रिकवर कर ली है।
जेद्दाह से रवाना हुई एयरफोर्स की 9वीं फ्लाइट, ऑपरेशन कावेरी के तहत सूडान से अब तक 3000 भारतीय निकाले गए
सूडान में जारी लड़ाई के बीच अब तक 16 बैच में 3000 भारतीयों को निकाला जा चुका है। यह जानकारी विदेश मंत्रालय के प्रवक्ता अरिंदम बागची ने ट्वीट के जरिए दी। उन्होंने लिखा- IAF C-130J फ्लाइट ने 16वें बैच को लेकर सूडान पोर्ट से उड़ान भरी। इस फ्लाइट में सवार 122 यात्री जेद्दा के रास्ते में हैं। लगभग 3000 लोग अब ऑपरेशन कावेरी के तहत सूडान छोड़ चुके हैं। वहीं, 9वीं आउटबाउंड फ्लाइट जेद्दाह से रवाना हुई। इस फ्लाइट में सवार 186 यात्री कोच्चि के लिए रवाना हुए।
महाराष्ट्र के पुणे में तीन दुकानों में आग लगी, 2 लोग घायल
महाराष्ट्र में पुणे सतारा रोड के पास तीन दुकानों में आग लगने से दो लोग घायल हो गए। आग रात 2.30 बजे लगी। 7 फायर टेंडर्स ने मिलकर आग पर काबू पाया।
गंगा आरती करने हरिद्वार पहुंचीं कंगना रनोट, बोलीं- केदारनाथ भी जाऊंगी
एक्ट्रेस कंगना रनोट रविवार शाम गंगा आरती में शामिल होने हरिद्वार पहुंची। कंगना ने कहा- ​​​​​​मेरी बहुत इच्छा थी कि मैं केदारनाथ जाऊं और मैं वहां जाऊंगी। मैं वह सब जगह जाऊंगी जो मशहूर हैं। 2024 लोकसभा चुनाव को लेकर कंगना ने कहा कि उन्हें उत्सुकता है और उन्हें लगता है कि 2024 में भी वही होगा जो 2019 में हुआ था।
किंग चार्ल्स के राज्याभिषेक में शामिल होंगी सोनम कपूर
ब्रिटेन में लंदन के वेस्टमिंस्टर एबे में किंग चार्ल्स तृतीय का राज्याभिषेक समारोह होने जा रहा है। इस कार्यक्रम में ड्रेस कोड, परफॉर्मेंस, संगीत, टाइमिंग सभी की लिस्ट तैयार की गई है। बॉलीवुड एक्ट्रेस सोनम कपूर भी कॉन्सर्ट में टॉम क्रूज और पूह के साथ शामिल होंगी।
दिल्ली में यमुना से निकाला 1200 मीट्रिक टन कचरा
नेशनल ग्रीन ट्रिब्यूनल के निगरानी में बनाई गई उच्च स्तरीय समिति के तहत नदी सफाई अभियान के पहले चरण का काम पूरा हुआ। दिल्ली के उपराज्यपाल वीके सक्सेना ने रविवार को यमुना सफाई अभियान के पहले चरण के पूरा होने पर नाव से करीब 11 किलोमीटर के सिग्नेचर ब्रिज-ITO बैराज खंड का निरीक्षण किया।
उन्होंने कहा कि 12 फरवरी को काम शुरू होने के बाद से यमुना से करीब 1200 मीट्रिक टन कचरा हटाने का कार्य किया गया है। उनके साथ प्रादेशिक सेना के जवान भी उपस्थित रहे।
दिल्ली में एनकाउंटर के बाद पकड़ा गया क्रिमिनल रंजीत झा
दिल्ली पुलिस को आदर्श नगर इलाके में फायरिंग की घटना के दो अपराधियों रंजीत झा और उसके सहयोगी के मेरठ में छुपे होने की सूचना मिली। जिसके बाद स्पेशल सेल और उत्तर प्रदेश पुलिस ने मिलकर जॉइंट ऑपरेशन चलाया। DCP स्पेशल सेल आलोक कुमार में मुताबक रंजीत झा को 30 अप्रैल और 1 मई की दरम्यानी रात मेरठ से गिरफ्तार किया। उसका सहयोगी मौके से फरार होने में कामयाब रहा जिसकी तलाश जारी है।
दक्षिण अफ्रीका में भारतीय मूल के दो लोगों को सर्वोच्च ‘नेशनल ऑर्डर’ सम्मान
दक्षिण अफ्रीका में भारतीय मूल के दो लोग सर्वोच्च सम्मान ‘नेशनल ऑर्डर’ पाने वालों में शामिल हैं। सम्मान पाने वालों में भारतवंशी दिवंगत आइकन इब्राहिम इस्माइल इब्राहिम और वैज्ञानिक डॉ अबुबेकर इब्राहिम डांगर शामिल हैं। राष्ट्रपति सिरिल रामाफोसा ने वार्षिक समारोह में हस्तियों काे सम्मानित किया। इब्राहिम इस्माइल मंडेला के समय राजनीतिक बंदी रहे थे। वहीं, अबुबेकर ने फिजिक्स में अहम योगदान दिया है।
प्राथमिक शिक्षा मामलों की सुनवाई जारी रखेंगे जस्टिस गंगोपाध्याय
कलकत्ता हाई कोर्ट के जस्टिस अभिजीत गंगोपाध्याय बंगाल के स्कूलों में भर्ती में अनियमितताओं से जुड़ी याचिका को छोड़कर प्राथमिक शिक्षा से जुड़े मामलों की सुनवाई जारी रखेंगे। सुप्रीम कोर्ट ने शुक्रवार को हाईकोर्ट के ACJ से एक याचिका से संबंधित बंगाल स्कूल नौकरियों में घोटाला मामले को दूसरे जज को सौंपने के लिए कहा था।
जस्टिस गंगोपाध्याय की कोर्ट से सोमेन नंदी की याचिका को दूसरे जज को जल्द सौंपे जाने की संभावना है
असम में ज्यादा शराब पीने वाले तीन सौ पुलिसकर्मियों को VRS
असम पुलिस के 300 पुलिसकर्मी आदतन ज्यादा शराब पीने के दोषी पाए गए। इस वजह से उन्हें स्वैच्छिक सेवानिवृत्ति (VRS) दी जा रही है। मुख्यमंत्री हिमंत बिस्व सरमा ने रविवार को कहा कि इसकी प्रक्रिया शुरू हो चुकी है और रिक्तियों को भरने के लिए नई भर्ती की जाएगी। मुख्यमंत्री हिमंत बिस्व सरमा ने कहा, ‘यह एक पुराना नियम है, लेकिन हमने इससे पहले इसे लागू नहीं किया था।’ पढ़ें पूरी खबर...